แบงก์เปิดศึกสินเชื่อบุคคลกู้ง่าย-ใช้หมุน
ระเบิดศึกสินเชื่อบุคคล &#8220;กรุงศรีฯ&#8221; เน้นร้านค้ารายย่อยมนุษย์เงินเดือน ด้าน &#8220;เคทีซี&#8221; คิดดอกเบี้ย 13 บาท
19 ก.พ. 2556

ระเบิดศึกสินเชื่อบุคคล “กรุงศรีฯ” เน้นร้านค้ารายย่อยมนุษย์เงินเดือน ด้าน “เคทีซี” คิดดอกเบี้ย 13 บาท 
นายฟิลิป แทน กรรมการผู้จัดการใหญ่ ธนาคารกรุงศรีอยุธยา เปิดเผยว่า เมื่อเร็วๆ นี้ธนาคารได้เปิดตัวผลิตภัณฑ์ใหม่ “สินเชื่อหมุนเวียนส่วนบุคคล” ซึ่งเป็นสินเชื่อที่เน้นเสริมสภาพคล่องและใช้จ่ายในภาวะฉุกเฉิน โดยไม่ต้องมีหลักประกัน เพื่อเจาะกลุ่มร้านค้ารายย่อย เช่น ร้านค้าในตลาดจตุจักร แพลทินัม หรือตลาดนัดทั่วไป ที่มีรายได้ขั้นต่ำเดือนละ 2 หมื่นบาท รวมถึงกลุ่มผู้มีรายได้ประจำเดือนละ 1.5 หมื่นบาทขึ้นไป 
นายฟิลิป กล่าวว่า จุดเด่นของผลิตภัณฑ์นี้คือ ลูกค้าสามารถเลือกรับสินเชื่อเป็นเงินก้อนที่มีการผ่อนชำระคืนเป็นรายเดือนที่แน่นอน (Installment Loan) หรือจะเลือกรับเป็นวงเงินสำรองพร้อมใช้แบบผ่อนชำระคืนขั้นต่ำ ซึ่งธนาคารจะมอบบัตรถอนเงินสดที่ใช้เบิกถอนจากตู้เอทีเอ็มทั่วไปได้โดยไม่เสียค่าธรรมเนียม 
ทั้งนี้ วงเงินสินเชื่อขั้นต่ำจะเริ่มต้นที่ 3 หมื่นบาท และสูงสุดไม่เกิน 1 ล้านบาท หรือ 5 เท่าของรายได้ต่อเดือน
“สินเชื่อตัวนี้จะช่วยให้ร้านค้าย่อยมีเงินสดหมุนเวียนในการดำเนินธุรกิจได้ เช่น การเพิ่มสต๊อกสินค้าเพิ่ม การขยายกิจการหรือปรับปรุงร้าน ขณะที่พนักงานประจำก็จะมีเงินสำรองที่สามารถนำมาใช้ได้ทันทีเมื่อมีเหตุจำเป็น จากเดิมที่คนกลุ่มนี้มักประสบปัญหาไม่มีหลักทรัพย์หรือบุคคลค้ำประกันในการขอสินเชื่อกับธนาคาร” นายฟิลิป กล่าว
นายฟิลิป กล่าวว่า การจำกัดวงเงินสูงสุดเอาไว้ที่ 1 ล้านบาทนั้น เนื่องจากไม่ต้องการให้ซ้ำซ้อนกับสินเชื่อเอสเอ็มอี ขณะเดียวกันตลาดนี้จะอยู่สูงกว่าสินเชื่อบุคคลเฟิร์สช้อยส์ ที่เจาะกลุ่มผู้มีรายได้ 8,000 บาท ทำให้ธนาคารจะมีการตรวจดูการเดินบัญชี กระแสเงินสดและเครดิตบูโรของผู้ที่สมัครสินเชื่อประเภทนี้ เพื่อคำนวณดอกเบี้ยซึ่งจะอยู่ระหว่าง 19.9928% ขึ้นอยู่กับวงเงินและคุณสมบัติลูกค้า โดยคาดว่าปีนี้จะปล่อยสินเชื่อประเภทนี้ได้ 1.4 หมื่นล้านบาท
ด้าน น.ส.สุดาพร จันทร์วัฒนากุล รองประธานเจ้าหน้าที่บริหาร สายงานธุรกิจสินเชื่อบุคคล บริษัท บัตรกรุงไทย (เคทีซี) กล่าวว่า บริษัทได้ออกแคมเปญ “จะใช้เท่าไรก็คิดเพียง 13 บาท” ให้กับลูกค้าสินเชื่อพร้อมใช้ KTC CASH Revolve โดยสมาชิกใหม่ที่ได้รับอนุมัติสินเชื่อภายในวันที่ 30 เม.ย.นี้ หากมียอดเงินต้นคงค้างไม่ต่ำกว่า 1.5 หมื่นบาททุกวันตลอด 2 รอบบัญชีแรก บริษัทจะคำนวณดอกเบี้ยรวมที่เกิดขึ้นจริงในรอบบัญชีแรกคืนเข้าบัญชีสมาชิก โดยจะคิดดอกเบี้ยในรอบบัญชีแรกเพียง 13 บาท 
นอกจากนี้ สมาชิกที่มีเงินต้นคงค้างทุก 5,000 บาท ณ วันสรุปรอบบัญชีเดือน ก.พ. มี.ค. เม.ย.และ พ.ค. 2556 จะได้รับ 1 สิทธิลุ้นเป็นผู้โชคดีในการชำระยอดหนี้คงค้าง เพียง 13 บาท รวม 30 รางวัล โดยคำนวณจากยอดคงค้างที่เกิดขึ้นจริงและหักเงิน 13 บาท ส่วนที่เหลือคืนเข้าบัญชีสมาชิก